Johs. Poulsen (RV), 2008-12-02:
Folkebibliotekerne har udfyldt en utrolig væsentlig rolle i det danske samfund og i det danske demokrati igennem snart 100 år, og det er vores opfattelse i Det Radikale Venstre, at folkebibliotekerne skal have en lige så vigtig rolle i de næste mange, mange årtier.
Man kan måske endda sige, at folkebibliotekerne med deres formidling af kultur og viden og i det hele taget deres tilgang til at lave folkeoplysning er en slags fundament eller støttepille i demokratiet på lige fod med folkeskolen, højskoler og andre elementer, som har fyldt meget i vores samfund.
Derfor er der også rigtig god grund til til stadighed at kere sig om, hvorvidt folkebibliotekerne har det godt, og at de også har mulighed for at udvikle sig i takt med tiden.
I det lys hilser Det Radikale Venstre dette forslag til folketingsbeslutning velkommen.
Vi synes, at det er helt reelt at sætte fokus på, om man kan gøre det endnu bedre så at sige.
Vi er af den opfattelse, at de allerfleste kommuner og rigtig mange folkebiblioteker gør alt, hvad de kan, for at give de bedst mulige bibliotekstilbud, og vi er også af den opfattelse, at store dele af det danske biblioteksvæsen faktisk er meget, meget levende forstået på den måde, at det hele tiden udvikler sig, i takt med at også samfundet forandrer sig og stiller nye krav til, hvordan man formidler bedst muligt.
Man er sågar derhenne, hvor man i øjeblikket eksperimenterer med at have biblioteker, som er uden personale, men som altså er betjent ved, at lånerne via deres lånerkort kan besøge bibliotekerne, låne materiale og gå derfra igen.
For det er jo rigtigt nok, at der er sket en betydelig forandring i antallet af filialer og fysiske tilbud, der har været rundtomkring, men i forhold til den debat, der har været, vil jeg dog sige, at man ikke altid kan måle kvaliteten i biblioteksvæsenet alene på antallet af filialer.
Naturligvis skal den også måles på rigtig mange andre ting.
Jeg synes også, der er en slags enighed om, at der også er mange andre elementer, der tæller meget.
Jeg synes, at de forslag, som man fra forslagsstillernes side har oplistet, og som kunne indgå i en biblioteksstrategi, er relevante forslag, og vi synes fra Det Radikale Venstres side først og fremmest, at det er vigtigt, at man peger på, at en biblioteksstrategi skal udarbejdes i samarbejde med de relevante parter.
De relevante parter er set med vores øjne kommunerne, Danmarks Biblioteksforening og ikke mindst repræsentanter for brugerne, som er dem, der naturligt må indgå i den type diskussioner, hvis vi kommer derhen, hvor vi kan komme igennem med at lave en egentlig biblioteksstrategi.
Så vi er altså relativt positive over for beslutningsforslaget, som det ligger her.
Vi har bemærket, at der var lidt datoproblemer i forslaget.
Hvis vi skulle nå at leve op til beslutningsforslaget, skulle det have været sådan, at regeringen skulle have udarbejdet deres plan inden i går, og det bliver nok lidt vanskeligt.
Men med en rimelig frist til at gennemføre netop det, der ligger i forslaget - nemlig et samarbejde med de relevante parter - hvis der i øvrigt er enighed om, at det skal man naturligvis have, for jeg er godt klar over, at det her har noget gøre med, hvornår forslaget er blevet fremsat og den slags ting, så er vi positive over for, at vi i udvalget når frem til enten at kunne støtte forslaget, eventuelt med nogle justeringer, eller at lave en eller anden form for beretning, der er i al fald peger i den retning, som jeg forstår forslagsstillerne har villet hen med det her forslag.
Jeg tror ikke, at vi står så forfærdelig langt fra hinanden i vurderingen af folkebibliotekerne.